19-тӥ толшоре Ермекей ёросысь Абдулкаримово гуртын дасэтӥ ползэ ортчиз «Абдулкаримовская лыжня» ӵошатскон. Кужымзэс но куасэн ӝоглыксэс мертаны туэ отчы вуизы Оренбург улосысь, Белебей городысь, Туймазы но Ермекей ёросъёсысь спортсменъёс. Отчы пыриськизы Купченеево гуртын улӥсь, Суккулово школаын 9-тӥ но 5-тӥ классъёсын дышетскисьёс Милена Габдрафикова но Марсель Зарипов. Ӵошатскон мыныку, нылпиос гозы кыскыса, мешокен бызьылыса но мукет кырын шудонъёсын шудӥзы.\nКупченеево школаын пичи классъёсын дышетскисьёс гинэ тодон-валан басьто. Вуоно арняе отын радъяськоз анай кылъёслы сӥзем арня. Школаысь дышетӥсьлэн Г.А. Антоновалэн верамезъя, соку ортчозы удмурт кылъя пӧртэм ужрадъёс, радъяськоз анай кылъя олимпиада.\nГуртысь библиотекаын 15-тӥ толшоре усьтӥськиз удмурт просветительлы. кылбурчилы, тодосчилы К.Гердлы сӥзем адӟытон. Со дасямын дано удмурт пиез тодэ вайыса, вордскемез дырысеныз 120 ар тырмон лыдпуслы.